Enrollañ a reas he fladennoù kentañ en ti-embann pladennoù Mouez Breiz. Kregiñ a reas da vezañ brudet pa gemeras perzh e laz-kanañ Leon a oa renet gant ur beleg anvet Roger Abjean a zeuas, eñ ivez, da vezañ brudet-kaer en abeg d’e aozañ ar c’han hag ar sonerezh. O lakaat Éliane Pronost e-kreiz pevar c’haner Pevarad Leon (Quatuor du Léon), bet krouet e 1973 gant Roger Abjean, e teuas brud dezhi ouzhpenn. Un tri-ugent pladenn bennak a savjont asambles. Strollet e voe an enrolladennoù-se en un dastumad daouzek pladenn-arc’hant. Un tregont abadenn bennak a reas ar pempad bep bloaz betek 2005.